酬樂天東南行詩一百韻
作者：元稹
朝代：唐

paragraphs: 我病方吟越，君行已過湖。
去應緣直道，哭不爲窮途。
亞竹寒驚牖，空堂夜向隅。
暗魂思背燭，危夢怯乘桴。
坐痛筋骸憯，旁嗟物候殊。
雨蒸蟲沸渭，浪湧怪睢盱。
索綆飄蚊蚋，蓬麻甃舳艫。
短簷苫稻草，微俸封漁租。
泥浦喧撈蛤，荒郊險鬬貙。
鯨吞近溟漲，猿鬧接黔巫。
芒屩泅牛婦，丫頭蕩槳夫。
酢醅荷裹賣，醨酒水淋沽。
舞態翻鸜鵒，歌詞咽鷓鴣。
夷音啼似笑，蠻語謎相呼。
江郭船添店，山城木豎郛。
吠聲沙市犬，爭食墓林烏。
獷俗誠堪憚，妖神甚可虞。
欲令仁漸及，已被瘧潛圖。
膳減思調鼎，行稀恐蠹樞。
雜蓴多剖鱔，和黍半蒸菰。
綠糉新菱實，金丸小木奴。
芋羹真蹔淡，䶉炙漫塗蘇。
炰鼈那勝羜，烹鯄只似鱸。
楚風輕似蜀，巴地濕如吳。
氣濁星難見，州斜日易晡。
通宵但雲霧，未酉即桑榆。
瘴窟蛇休蟄，炎溪暑不徂。
倀魂陰叫嘯，鵩貌晝踟躕。
鄉里家藏蠱，官曹世乏儒。
斂緡偷印信，傳箭作符繻。
椎髻拋巾幗，鑹刀代轆轤。
當心鞙銅鼓，背弝射桑弧。
豈復民甿料，須將鳥獸驅。
是非渾並漆，詞訟敢研朱。
陋室鴞窺伺，衰形蟒覬覦。
鬢毛霜點合，襟淚血痕濡。
倍憶京華伴，偏忘我爾軀。
謫居今共遠，榮路昔同趨。
科試銓衡局，衙參典校廚。
月中分桂樹，天上識昌蒲。
應召逢鴻澤，陪游值賜酺。
心唯撞衛磬，耳不亂齊竽。
海岱詞鋒截，皇王筆陣敺。
疾奔凌騕褭，高唱軋吳歈。
點檢張儀舌，提攜傅說圖。
擺囊看利頴，開頷出明珠。
並取千人特，皆非十上徒。
白麻雲色膩，墨詔電光麤。
衆口貪歸美，何顏敢妬姝。
秦臺納紅旭，酆匣洗黃壚。
諫獵寧規避，彈豪詎囁嚅。
胏肝憎巧曲，蹊徑絕縈迂。
誓遣朝綱振，忠饒翰苑輸。
驥調方汗血，蠅點忽成盧。
遂謫栖遑掾，還飛送別盂。
痛嗟親愛隔，顛望友朋扶。
狸病翻隨鼠，驄羸返作駒。
物情良狥俗，時論太誣吾。
瓶罄罍偏恥，松摧柏自枯。
虎雖遭陷穽，龍不怕泥塗。
重喜登賢苑，方欣佐伍符。
判身入矛戟，輕敵比錙銖。
驛騎來千里，天書下九衢。
因教罷飛檄，便許到皇都。
舟敗罌浮漢，驂疲杖過邘。
郵亭一蕭索，烽候各崎嶇。
饋餉人推輅，誰何吏執殳。
拔家逃力役，連鏁責逋誅。
防戍兄兼弟，收田婦與姑。
縑緗工女竭，青紫使臣紆。
望國參雲樹，歸家滿地蕪。
破窗塵𡋯𡋯，幽院鳥嗚嗚。
祖竹藂新筍，孫枝壓舊梧。
晚花狂蛺蝶，殘蒂宿茱萸。
始悟摧林秀，因銜避繳蘆。
文房長遣閉，經肆未曾鋪。
鵷鷺方求侶，鴟鳶已嚇雛。
徵還何鄭重，斥去亦須臾。
迢遞投遐徼，蒼黃出奧區。
通川誠有咎，湓口定無辜。
利器從頭匣，剛腸到底刳。
薰蕕任盛貯，稊稗莫超踰。
公幹經時臥，鍾儀幾歲拘。
光陰流似水，蒸瘴熱於鑪。
薄命知然也，深交有矣夫。
救焚期骨肉，投分刻肌膚。
二妙馳軒陛，三英詠袴襦。
李多嘲蝘蜓，竇數集蜘蛛。
數子皆奇貨，唯予獨朽株。
邯鄲笑匍匐，燕蒯受揶揄。
嬾學三閭憤，甘齊百里愚。
耽眠稀醒素，憑醉少嗟吁。
學問徒爲爾，書題盡已于。
別猶多夢寐，情尚感凋枯。
近喜司戎健，尋傷掌誥徂。
士元名位屈，伯道子孫無。
舊好飛瓊翰，新詩灌玉壺。
幾催閑處泣，終作苦中娛。
廉藺聲相讓，燕秦勢豈俱。
此篇應絕倒，休漫捋髭鬚。